
Sak S 60-05 Instruks for rektor og prorektor

Universitetsstyret skal i henhold til universitets- og høgskoleloven § 9-2 (3) fastsette instruks for institusjonens daglige ledelse. Det er fastsatt instruks for universitetsdirektøren, og universitetsstyret inviteres nå til å fastsette instruks for rektor og prorektor, jf vedlegg 1 og 2. 

I møte 19. mai i år fastsatte universitetsstyret instruks for universitetsdirektør, avdelingsstyrer, dekan/høgskolerektor, fakultets-/høgskoledirektør, instituttstyrer og instituttleder, jf sak S 28-05 Instrukser for ledere og styrer ved Universitetet i Tromsø. Disse instruksene følger vedlagt til orientering, jf vedlegg 3.

Aktuelle lovbestemmelser i universitets- og høgskoleloven

Her gjengis lovbestemmelser som er retningsgivende for instruksene:

§ 9-6. Styremøter (utdrag)
(2) Styrets leder sørger for at styret holder møter så ofte som det trengs. Medlem av styret og rektor eller administrerende direktør kan kreve at styret sammenkalles. Innkalling til møte skal skje med rimelig varsel. 

 (7) Styremøtene ledes av styrelederen, eller i dennes fravær av den styret utpeker som møteleder. 

§ 10-1. Rektor 
       Med mindre styret har truffet vedtak i medhold av § 10-4, gjelder følgende regler om rektor: 

	a)
	Rektor er styrets leder. Rektor har på styrets vegne det overordnede ansvar for og ledelse av institusjonens virksomhet og fører tilsyn med denne. Rektor, og i dennes sted, prorektor, har rett til å delta i møter i alle institusjonenes styrer og utvalg. 


	b)
	Rektor avgjør saker i det omfang disse ikke kan utsettes til styret kan komme sammen i møte. Rektor kan også gis fullmakt til å avgjøre løpende saker som bør avgjøres før neste ordinære styremøte, og som ikke anses som viktige nok til at ekstraordinært møte innkalles. I sak om avskjed eller suspensjon kan rektor bare beslutte kortvarig suspensjon i tjenesten, i påvente av styrets behandling. 


§ 10-3. Institusjonens administrerende direktør 
(1) Med mindre styret har truffet vedtak i medhold av § 10-4 skal det ved hver institusjon være en administrerende direktør. 

(2) Direktøren er øverste leder for den samlede administrative virksomhet ved institusjonene, innenfor de rammer styret fastsetter. 

(3) Direktøren er sekretær for styret og skal, etter samråd med rektor, forberede og gi tilrådning i de saker som legges fram for dette. Direktøren er også, personlig eller ved en av sine underordnede, sekretær for de øvrige styringsorganer ved institusjonen. 

(4) Direktøren er ansvarlig for iverksetting av de vedtak som treffes i institusjonens styringsorganer, og for disponering av ressurser og eiendom i samsvar med de vedtak som er gjort av styret. 

(5) Direktøren er ansvarlig for at den samlede økonomi- og formuesforvaltning skjer i samsvar med departementets generelle bestemmelser om økonomiforvaltningen og forutsetninger for tildeling av bevilgninger. Direktøren utarbeider og legger fram for styret budsjettforlag og årsregnskap, og holder rektor løpende orientert om regnskapets stilling i forhold til budsjettet og om andre forhold av betydning for institusjonenes virksomhet. 

(6) Er styret, rektor eller administrerende direktør i tvil om et styrevedtak vil ligge innenfor bestemmelser eller forutsetninger for bevilgningene m.m., skal departementet avgjøre tvilsspørsmålet. 

(7) Direktøren har generell anvisningsmyndighet og er legitimert til å utferdige bindende dokument om institusjonenes eiendommer, jf. § 12-3, så langt ikke annet følger av lov eller fremgår av vedkommende hjemmelsdokument. 

§ 12-1. Forhold utad 
(1) Styret representerer institusjonen overfor offentlige myndigheter. 

(2) Rektor er institusjonens rettslige representant, lovlig stedfortreder og institusjonens talsperson overfor offentlige myndigheter og allmennheten. I den enkelte sak kan rektor oppnevne stedfortreder i sitt sted. 

Universitetsdirektørens vurdering

I utkast til instruks for rektor er det trukket frem sentrale momenter vedrørende ansvar, myndighet og oppgaver. Det er viktig at instruksen bidrar til å avklare rektors myndighet og arbeidsoppgaver. Samtidig er det nødvendig å unngå at instruksen blir for omfattende og hemmende for fleksibiliteten som er nødvendig i forholdet mellom rektor og styre samt mellom rektor og universitetsdirektør.

Instruks for rektor må sammenholdes med instruks for universitetsdirektør, da disse personene til sammen utgjør institusjonens daglige ledelse. Som det fremgår av de siterte lovbestemmelsene, er det en arbeidsdeling mellom de to topplederne. I instruksene er det tatt med ulike punkter som til sammen gir en retning for hvilke saksområder som hører til henholdsvis rektors og universitetsdirektørs områder. Uansett vil det være vanskelig å trekke en grense gjennom instrukser som fjerner det meste av tolkningstvil med hensyn til hva som hører til rektors ledelseslinje og -område og hva som hører til ”den samlede administrative virksomhet” som direktøren er den øverste leder for, jf uh-loven § 10-3 nr 2. Ledelsesordningen krever sterk grad av smidighet og godt samarbeid mellom de øverste lederne.

Instruks for prorektor er nokså kortfattet. Dette finner universitetsdirektøren naturlig da prorektor er rektors stedfortreder og har dennes ansvar, myndighet og oppgaver i rektors fravær og utfører for øvrig de oppgaver som blir tildelt av/delegert fra rektor.

Innstilling til vedtak:

Instruks for rektor og prorektor fastsettes i samsvar med universitetsdirektørens forslag med de merknader som fremkom i møtet.

Tromsø, 05.10.2005

	Jan Larsen
	

	universitetsdirektør
	

	
	Håvard Bekkelund

	
	personal- og økonomidirektør

